Mens de fleste konkurrentene stenger og begrenser kommentarfeltene, går Nettavisen motsatt vei.

I dag lanserer Nettavisen et nytt og egenutviklet kommentarsystem som er uavhengig av Facebook og kommentarplattformen Disqus, som mange norske mediehus bruker.



Målet er å gi en bredere og sakligere debatt på Nettavisens artikler.

- De fleste mediehusene stenger og begrenser kommentarfeltene sine fordi det er blitt for uhåndterlig. Nettroll, hets og hatkommentarer ødelegger debattene og gjør det vanskelig å moderere innlegg, sier nyhetsredaktør Erik Stephansen.



Kan fortsatt kommentere anonymt

Hovedmålet med det nye systemet er å få kontroll på verstingene – et mindre antall personer som gjerne bruker flere kontoer til å sjikanere motdebattanter.

- Dette er personer som stadig vekk avsporer debattene og jager vekk vanlige lesere ved skjellsord, uthenging, hatmeldinger, sier Stephansen.

- Det nye systemet lar fortsatt folk være anonyme, fordi vi ser en egen verdi i dette. Det kan være mange gode grunner for å være anonym. Kanskje er du ansatt i en kommune eller en liten bedrift og ønsker å kommentere kritikkverdige forhold uten at det får jobbmessige konsekvenser.

- Vil få flere med i debatten

Forskjellen på det nye systemet og tidligere diskusjonsplattformer er at Nettavisens moderatorer vet hvem de anonyme brukerne er. Hittil har det bare vært å opprette en ny profil hvis du blir utestengt, nå er ikke det mulig lenger.

- Vi skal fortsatt ha en liberal profil. Det er ikke hva du sier som skal stoppes, men hvordan du sier det. Målet er å få med flere i debattene. Mange kvier seg i dag for å gå inn og være med. Vi tror at disse vil komme tilbake igjen og bidra i debattene hvis risikoen for utskjellinger, hat og sjikane blir mindre, mener Stephansen.

Slipper Facebook-redigering

Ansvarlig redaktør Gunnar Stavrum understreker at det er viktig prinsipp at det er den som ytrer seg, som også har hovedansvaret for å holde seg innenfor norsk lov.

- Derfor er vi opptatt av en sikker identifisering av hvem det er som skriver kommentar.

- Vi har i det siste sett flere eksempler der Facebook redigerer innhold fra norske nettsider. Vi velger derfor å ha vårt eget debattsystem, og gå bort fra Facebook, for å ha full kontroll, fortsetter Stavrum.

Nettavisen har fått 200.000 kroner i støtte fra Fritt Ord til utviklingen av det nye kommentarsystemet.

Hva mener du? Bli med i debatten om debatten i kommentarfeltet under!